Roy V. Aragon
Ni Roy V. Aragon (naipasngay Oktubre 31, 1968) ket naipasngay ken dimmakkel idiay Mabasa, Dupax del Norte, Nueva Vizcaya, Nueva Vizcaya ngem agnanaeden iti Cagayan. Fiksionista, mannaniw, agiwarwarnak (sigud nga editor-in-chief ti linawas a Valley Journal, maysa a regional newspaper a nakabase iti Bambang, Nueva Vizcaya), translator, book editor/designer, computer specialist (hardware, networking, Linux, Windows, server administration), internet aficionado (web development, portal administration, Ilokano open source software ken web translation projects; ken blogger). Maysa a book collector ken bookworm, kaludludonna dagiti agkaiwara a liblibro iti kama wenno kuartona. Managluto pay ken mannida iti pinakbet, dinengdeng, kappukan, pinapaitan ken dadduma pay, a namkuatanna nga agbalin a serioso a food blogger (kitaen ti Pinakbet Republic, pinakbetrepublic.blogspot.com, ken sumali iti impundarna a maysa kadagiti kalalatakanen a food and drink page iti Facebook, ti Ilokano Food, facebook.com/ilokanofoods). Nakaipablaaken iti Bannawag, Liwayway, Rimat, Samtoy, Tawid, Filipino Magazin, Sunday Inquirer Magazine ken dadduma pay a pablaakan a printed, digital ken web-based. Kas mannakisalip, nagab-abak metten iti GRAAFIL, Palanca, Talaang Ginto, kdpy. Fellow iti Ilokano Fiction iti 26th U.P. Writers Workshop idi 1996. Inruarna idi 2000 ti umuna nga Ilokano e-book, ti Napili ken Saan a Napili a Dandaniw ken Dadduma Pay a Riknakem, a nakaurnongan ti 40 a dandaniwna, nga imparangkapna kas libre a ma-download iti website-na. No saan a makiganggantil kadagiti ingungotenna iti biag a da Jane, Sadiri, Sirmata ken Imnas, pamrayanna nga ap-aprosan dagiti nasingpet a pusana a da Maui, Gary ken Garfield a mangkadkadua kenkuana kadagiti parbangon nga agmaymaysa a kadennana ti computer, kape (pasaray pay brandy), musika, libro ken dagiti di agpakaturog nga idea a mulmulmolan ti isipna ken dildilpatan dagiti ramayna a makumikom nga agpisel ken agapros iti keyboard tapno agparuar iti balikas dagiti letra ket agimas, agalimpatok latta ti mannurat ken kinamannurat kenkuana.
oci_Latn ilo_Latn